Harald Poelchau (1903–1972)
In plevon da cellas da la mort resista a Hitler 

Da Guiu Sobiela-Caanitz 

«In tiran vul dir (...) la mort da tutta buntad, la blasfemia da Dieu e da mintga norma, in stilet encunter la cuminanza, l’inimi da tutta virtid, (...) in paliet encunter tutta vardad, in falsifitgader malfidaivel senza fai e lescha, (...) in traditur palais, (...) l'incarnaziun d’in demuni. El persequitescha tuts buns umans. Sia preschientscha lavaga l’aria, fa tremblar la terra e chaschuna mals senza fin al mund (...). Il tschiel e la terra duain sa scurlattar e revoltar encunter el, sco era mintga conscienza che tema Dieu, fin ch’ins l’haja mazzà e stgatschà da l’entir mund» (1). Uschia il teolog catalan Francesc Eiximenis OFM (+ 1409), il qual menziuna l'exempel da retg Eduard II d'Engalterra, destituì 1327. 

Conscienza cristiana e tirannia 
La tradiziun teologica medievala da l'occident renconuscheva il «tirannicid», cunzunt dapi s. Tumasch d’Aquino OP (+ 1274). Martin Luther (1483-1546) perencunter relevava il princip: «Omnis potestas a Deo» («Tgi che fa resistenza, s’oppona pia a l’urden stabilì da Dieu»: Rom. 13,2). Ins enconuscha las fermas retegnientschas che han impedì papa Pius XII (Eugenio Pacelli, 1876-1958) da condemnar cleramain il reschim da Hitler. Perquai hai cuzzà ditg enfin che cristians tudestgs han chapì che quest manava lur pajais e l’Europa en malura e che la resistenza era oramai in duair da conscienza. Ils 20 da fanadur 1944, avant gist sessanta onns han Tudestgs curaschus empruvà da mazzar il tiran; quai n’è betg grategià. Ma i ha dat autras gruppas da resistenza. En ina operava t. a. il teolog Dietrich Bonhoeffer (* 1906) grazia a contacts clandestins cun l’Engalterra e cun la resistenza norvegiaisa. Bonhoeffer è vegnì arrestà 1943 da la polizia politica (Gestapo) e mess en la praschun da Berlin-Tegel enfin ad october 1944; en avrigl 1945 l’ha il boier d’in champ da concentraziun mess vi da la furtga. In’autra gruppa da resistenza manava il giurist Helmuth James von Moltke (* 1907), arrestà da la Gestapo en schaner 1944, mess en la praschun da Berlin-Tegel, sentenzià a mort ed executà en schaner 1945. Fin al davos di l’ha cumpagnà ses ami plevon Harald Poelchau, 1933-1945 spiritual evangelic da la praschun; lez pratitgava in’autra furma da resistenza. Ina biografia da quest cristian curaschus ha gist publitgà il scriptur Klaus Harpprecht, figl da plevon ed anteriur cussegliader da chancelier federal Willy Brandt (1913-1992). Ins sa mo recumandar lez volum instructiv ed infurmativ, scrit en in tudestg simpel, viscal e tgirà, cun ina cronologia, ina bibliografia detagliada ed in register da persunas (2). 

In bun contact cun ils arrestads 
Harald Poelchau, figl d’in plevon da Silesia che derivava da Lettonia, ha studegià teologia e filosofia, maridà 1928 la figlia d’in plevon da Württemberg, doctorà 1931 a Francfurt tar Paul Tillich (1886-1965) ed è vegnì ordinà 1932 a Berlin. El ha surpiglià sia plazza a la praschun gist avant la praisa da la pussanza atras Hitler. Per cletg ha’l chattà in directur «uman, sco framassun adversari dals nazis, (...) che mantegneva ‘la veglia isanza’ da mintga mesemna e sonda, la saira, en ils corridors, ch’il chor dals praschuniers chantava chanzuns meditativas che ‘svegliavan blers sentiments accumulads’ e pussibilitavan savens al plevon da ‘tanscher olmas bloccadas’. Da l’entschatta davent tschertgava Poelchau in contact persunal cun il dumber il pli grond pussaivel d’arrestads (...). Cun quels che n’eran betg religius e na levan vegnir disturbads cun instrucziun cristiana, desistiva'l plain tact (...) da mintga citat ord la Bibla u chorals (...). Cun els discurriva’l da lur problems persunals, sch’i giavischavan quai, sco era da lur fa-miglias (...). Ils plis praschuniers, er ils plis communists preziavan tals raschienis» (p. 83). Dal rest «scumandava il reschim als arrestads senza confessiun da far part dal cult divin. Quai pertutgava cunzunt (...) ils communists ed ils plis socialists (...). Poelchau ha chattà ina soluziun cun l’agid dal directur, numnadamain ‘in’instrucziun religiusa mo per dissidents’ (...). Blers arrestads politics han confermà pli tard che quai als haja fatg bain da chattar in forum da discussiun libra» (pp. 86-87). 

L’idilla verda 
Il plevon fascheva endament il patratg socialist religius da ses anteriur magister Tillich che sumegliava a quel dal teolog grischun Leonhard Ragaz (1868-1945); in praschunier socialist ha declerà pli tard che la religiusadad da Poelchau l'haja fatg ina ferma impressiun: «S’occupar en senn cristian d’ina giustia sociala per pussibilitar a l’uman d’esser in uman gia sin quest mund» (cità p. 87). Sco plevon da la praschun disponiva Poelchau d’in iert: «El astgava pretender praschuniers per al gidar en iert. Blers criminals ed arrestads politics giudevan las uras en il liber, ils dis da bella aura schizunt en il sulegl (...). Plinavant era l’iert circumdà d’in mir aut che protegiva da las egliadas mirvegliusas da la praschun e da las cha-sas dals funcziunaris. I na deva pia nagin motiv d’incitar memia ferm ils praschuniers a lavurar (...). Il plevon pudeva dis-currer cun els pli libramain ch’en la cella (...). Savens tschantschava’l pli gugent en sia idilla verda cun ils famigliars dals ar-restads e cunzunt cun ses amis da la resistenza» (p. 85). 

La mort amez la vita 
Poelchau ha stuì avair quità da var milli umens sentenziads a la mort e cumpagnar var duatschient fin al davos mument da vita. L’emprima giada è quai succedì en la praschun da Berlin-Plötzensee: «Ins ha prelegì la sentenza. Willi K. pareva resignà. Ils dus famegls dal boier l’han lura bittà a terra sco il chametg e squitschà sur il chavallut; il boier l’ha stgavazzà cun la manera. Poelchau (...) steva mal, ‘sco sch’ina part dal sang spons restass pendì vi d’el’. Il plevon da la praschun ha s’occupà d’el e l’ha dà occasiun da sa refar. Poelchau è lur ì (...) a Berlin-Neukölln tar la mamma dal delinquent, sco empermess al figl. Lezza ha vulì sa bittar ord fanestra (...) entant ch’in buldoc furius ha attatgà il plevon; el ha sa dustà mo cun stenta e fadia, sa spruvond enina da retegnair la desperada. In dis-chariel! Varsaquantas uras pli tard è’l turnà spussà a chasa (...). El era gia ed è restà in opponent passiunà da la paina da mort» (p. 90). 1940 ha’l stuì cumpagnar l’execuziun d’in refusader dal servetsch militar; l’uvestg protestant cumpetent, sa basond sin il text relativ da la brev als Romans, n’ha betg acceptà da dumandar la grazia dal sentenzià. Poelchau ha commentà pli tard: «La cristianadad avess duì sa turpegiar da la disditga da la baselgia uffiziala che dependeva dal reschim e n’udiva betg lezza dumonda da conscienza» (cità p. 111). Pli tard ha’l stuì pinar per la mort ina gruppa da 32 cumbattants da la resistenza ollandaisa, «t. a. in giuvenot ch’aveva pers la bratscha ed emprendì a scriver cun la bucca (...). La damaun è’l ì cun els en l’auto che dueva als manar al lieu da l’execuziun (...). Durant il viadi ha in uffizier intunà l’imni naziunal ollandais, (...) atgnamain in choral: ‘Mes scut e mia fidanza es ti, mes Dieu e Segner, da tai vi jau ma fidar. Na ma banduna mai pli! (...)’ Per cletg cooperava Poelchau en armonia cun Peter Buchholz, ses collega catolic da Tegel (...). Vaira-main eran omadus preschents per tuts (...). En cas da basegn gidavan els in l’auter. Cur che tozzels d’umens destinads a la mort spetgavan l’execuziun a Plötzensee, cumpartevan els la Sontga Tschaina u Sontga Communiun a quels che la giavischavan» (pp. 143-145). 

Bonhoeffer e Moltke 
En avrigl 1943 ha la Gestapo consegnà Bonhoeffer a la praschun da Berlin-Tegel, nua ch’el è restà fin a 1944. Lez teolog e resistent predegiava ina devoziusadad tutta atgna che ha fascinà il plevon, perquai ch’ella respundeva a sias aspiraziuns. Harpprecht citescha pleds da Bonhoeffer che paran d’annunziar ina refurmaziun nova: «Noss entir cristianissem da fin ussa perda ses fundament (...). Cristus n’è betg pli l’object da la religiun, mabain insatge tut auter, pelvair il retg dal mund (...). La cardientscha en la levada na schlia betg il problem da la mort» (pp. 140-141). Avant Nadal 1943 ha Poelchau supplitgà Bonhoeffer «da formular in’uraziun che tuts arrestads possian urar. Lez ha lura scrit ‘Uraziuns per cumpraschuniers’ (...). En l’uraziun da la damaun scriva’l: ‘En mai èsi stgir, ma tar tai è la glisch. Jau sun sul sulet, ma ti na ma bandunas betg. Jau sun temelitg, ma tar tai è l’agid. Jau sun agità, ma tar tai datti pasch. Jau nun enclegel tias vias, ma ti sas la via per mai’» (p. 142). Dentant s’engaschava Poelchau adina dapli en la resistenza. Da Tschuncaisma 1943 ha’l fatg part en
Silesia, tar l’ami Moltke, d’ina dieta da lavur da la resistenza che ha formulà in program politic per ils onns da pasch. «Moltke (...) manegiava ch’i saja meglier per l’Europa da reorganisar la Germania cun pajais federativs tuttina gronds sco il Danemarc u la Belgia. El ha persvas ses partenaris ch’ins duaja renunziar a dretgs da suveranitad a favur d’ina cuminanza europeana» (p. 147). En schaner 1945 è’l vegnì derschà e sentenzià a mort da la dretgira extraordinaria: «Il president, en rassa da colur viv-cotschna, ha clamà: ‘Cun il cristianissem avain nus [nazis] mo quel tratg cuminaivel che nus pretendain tut l’uman (...). Da tgi retschavais cumonds? Da l’auter mund u d’Adolf Hitler? A tgi essas attaschà? Da tgi as fidais?’ La resposta conuscheva’l (...). Ils 23 è Poelchau ì en la cella da Moltke per al surdar ina brev da sia dunna (...). Enturn mezdi è il plevon turnà per survegnir la resposta; i na deva nagin pli. El ha infurmà immediat pader Buchholz che steva a Plötzensee. Il collega ed ami catolic è ì spert en la cella da la mort. Il di suenter ha’l rapportà che ‘Moltke saja mort quiet e ferm, anzi, legher’» (pp. 157-158). 

Salvà umans smanatschads dal tiran 
Suenter la guerra ha ina redactura da la «Süddeutsche Zeitung» descrit Poelchau ch’ella aveva enconuschì persunalmain a Berlin: «In um che gidava gidieus e persequitads politics. In um che mantegneva ils contacts tranter sentenziads e lur famiglias e surpigliava perquai privels fitg gronds per sasez. In um che deva la speranza d’ina giustia pli auta ad umans ch’eran per vegnir executads. In um che derasava quai ch’al fascheva sez tegnair la dira, numnadamain la persvasiun ch’i dettia insatge bun en il carstgaun» (cità p. 169). En ils davos onns da guerra han Poelchau e sia dunna organisà ina rait d’agid per zuppar e gidar glieud periclitada, cunzunt gidieus. Per exempel ha’l recumandà ad in musicist da sa drizzar ad in crematori da Berlin: «Là tschertgav’ins urgentamain in organist per dar ina atmosfera in pau festiva a las minutas tristas dal cumià (...). Konrad [Latte] gudagnava 1,50 marcs per bara; mintga cremaziun cuzzava var trenta minutas. Ils famigliars giavischavan per il solit il popular ‘Largo’ da Händel (...). Dapertut tschertgav’ins organists; perquai ha Konrad savì illuminar las olmas, cun sia conuschientscha dals chorals da J. S. Bach, en bleras baselgias evangelicas durant ils differents cults divins da la dumengia» (pp. 166-167). Ma per scrittiras faussas basegnava Poelchau in bul. «Ina sort miracla l’ha gidà. Berlin vegni-va bumbardà quasi mintga di e mintga notg. Suenter in bumbardament han ins fermà Poelchau sin via, al cumandond da gidar a stizzar e rumir. En ina da las chasas mez destruidas ha’l scuvert in uffizi da la partida unica. Immediat ha’l sa schluità en in dals biros, avert ils truclets ed emplenì sias giaglioffas cun tuts formulars ch’el chattava e cunzunt in bul da la partida cun l’evla e la crusch giavunada» (pp. 175-176). Uschia ha’l savì salvar blers. Suenter sia mort han perditgas d’umans ch’el aveva spendrà chaschunà sia registraziun en il «Cudesch dals gists» da la Chasa da la regurdientscha a Gerusalem («Jad va schem»). L’organist dal crematori berlinais è vegnì dirigent da l’Orchestra barocca da Berlin. Poelchau, sia dunna e lur rait han accumplì il pled da l’evangeli (Mt 25, 35-36): «Jau aveva fom e vus m’avais dà da mangiar. Jau aveva said e vus m’avais dà da baiver. Jau era ester e vus m’avais dà tetg. Jau era blut e vus m’avais vestgì. Jau era malsaun e vus m’avais visità. Jau era praschunier e vus essas vegnids tar mai.» 

1) Cità en: M. de Riquer, Història de la literatura catalana, tom 2. Barcelona (Ariel) 1964, p. 
188. 
2) Klaus Harpprecht, Harald Poelchau. Reinbek bei Hamburg (Rowohlt, ISBN3 498 02969 X) 2004.